sklep I U 1553/2010
Sodna praksa Upravnega sodišča, 2010-12-07

tožba v upravnem sporu - pooblaščenec za sprejemanje pisanj

Na podlagi 146. člena ZPP mora tožeča stranka, ki je v tujini, ob vložitvi tožbe imenovati pooblaščenca za sprejemanje pisanj v Republiki Sloveniji. Če tega ne stori, sodišče imenuje na njene stroške začasnega zastopnika, upravičenega za sprejemanje pisanj. Če tožeča stranka v določenem roku ne imenuje pooblaščenca za sprejemanje pisanj, sodišče tožbo zavrže.

Zahteva za izdajo začasne odredbe se zavrže.

Upravno sodišče Republike Slovenije, Oddelek v Novi Gorici, je dne 29. 9. 2010, Upravnemu sodišču Republike Slovenije v Ljubljani, odstopilo tožbo tožeče stranke, ki jo je tožeča stranka dne 24. 9. 2010 priporočeno poslala na naslov Upravnega sodišča v Novi Gorici.

Ker je tožeča stranka v tujini in nima pooblaščenca v Republiki Sloveniji, bi morala na podlagi 1. odstavka 146. člena Zakona o pravdnem postopku (Uradni list RS, št. 73/07 in naslednji, v nadaljevanju ZPP) ob vložitvi tožbe imenovati pooblaščenca za sprejemanje pisanj v Republiki Slovenji, je sodišče s posebnim sklepom št. I U 1553/2010-2 z dne 5. 11. 2010 imenovalo začasno zastopnico, upravičeno za sprejemanje pisanj za tožnika, z nalogo, da vroči tožniku sklep, s katerim mu je naloženo, da v roku 8 dni imenuje pooblaščenca za sprejemanje pisanj in da sodišču pošlje dva izvoda tožbe in navede pravilno toženo stranko, sicer bo sodišče tožbo zavrglo. Navedena sklepa sta bila začasni zastopnici tožeče stranke vročena 8. 11. 2010, tožeča stranka pa je prejela obvestilo začasne zastopnice, skupaj z navedenim sklepom dne 23. 11. 2010.

Tožeča stranka na poziv ni odgovorila in ni imenovala pooblaščenca za sprejemanje pisanj v Republiki Sloveniji v postavljenem roku.

Sodišče je tožbo zavrglo iz naslednjih razlogov:

Na podlagi 1. odstavka 22. člena Zakona o upravnem sporu (Uradni list RS, št. 105/06 in 62/10, v nadaljevanju: ZUS-1) se za vprašanja postopka, ki niso urejena s tem zakonom, primerno uporabljajo določbe Zakona o pravdnem postopku(Uradni list RS, št. 73/07 in spr, v nadaljevanju ZPP). Na podlagi 146. člena ZPP mora tožeča stranka, ki je v tujini, ob vložitvi tožbe imenovati pooblaščenca za sprejemanje pisanj v Republiki Sloveniji. Če tožeča stranka ne imenuje pooblaščenca, sodišče imenuje na njene stroške začasnega zastopnika, upravičenega za sprejemanje pisanj. Če tožeča stranka v določenem roku ne imenuje pooblaščenca za sprejemanje pisanj, sodišče tožbo zavrže.

Tožeča stranka, kljub opozorilu v sklepu št. I U 1553/2010-3 z dne 5. 11. 2010, da bo sodišče tožbo zavrglo, če v roku 8 dni ne imenuje pooblaščenca za sprejemanje pisanj v Republiki Sloveniji, v odmerjenem roku niti pozneje, vse do odločitve sodišča ni imenovala pooblaščenca za sprejemanje pisanj v Republiki Sloveniji in je zato sodišče tožbo na podlagi 1. odstavka 146. člena ZPP v zvezi s 1. odstavkom 22. člena ZUS-1, tožbo  zavrglo.

Sodišče ugotavlja, da niso podani pogoji za vložitev tožbe (točka 1 izreka tega sklepa), zato tudi niso podane procesne predpostavke za odločanje o zahtevi za izdajo začasne odredbe, zato je sodišče zahtevo za izdajo začasne odredbe zavrglo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.